google/wiki40b huggingface dataset:
Βιζαβί

Η αποδιδόμενη με ελληνική γραφή λέξη βιζαβί αποτελεί εξελληνισμό της γαλλικής επιρρηματικής λέξης - έκφρασης "'vis-à-vis" που σημαίνει κατ΄ έναντι, αντίκρυ, αντικριστά, αντιτακτά. Για παράδειγμα: τα καθίσματα στο μετρό είναι βιζαβί.
Στη παλιά Αθήνα, κατά τα τέλη του 19ου αιώνα μέχρι αρχές του 20ού, με το όνομα "βιζαβί" φέρονταν άμαξες συρόμενες με ένα ή δύο άλογα και με τέσσερις θέσεις επιβατών έτσι, ώστε να κάθονται ανά δυο "βιζαβί", εξ ου και η ονομασία της άμαξας. Οι άμαξες βιζαβί έκαναν δρομολόγια από την πλατεία της Ομόνοιας μέχρι την πλατεία Συντάγματος και έπαιρναν πέντε επιβάτες, με τον πέμπτο να κάθεται δίπλα στον αμαξά.

Το εισιτήριο με άμαξα βιζαβί ήταν αρχικά μια δεκάρα. Όταν όμως άρχισε ο συναγωνισμός με το τραμ, το εισιτήριο κόστιζε μια πεντάρα. Επειδή δεν μπόρεσαν ν΄ αντέξουν και τον ιπποκίνητο ακόμη "τροχιόδρομο" της οδού Σταδίου, εγκατέλειψαν τη γραμμή αυτή κι εγκαταστάθηκαν στο Σταθμό Λαρίσης κάνοντας τη διαδρομή μέχρι το Ναό του Αγίου Κωνσταντίνου, κοντά στην Ομόνοια. Τελικά όμως υπέκυψαν στα σύγχρονα μέσα συγκοινωνίας.

Όταν σταμάτησε και το "τραμ το τελευταίο", οι άμαξες βιζαβί είχαν ήδη αποσυρθεί στην Κηφισιά.
Μαγνητική βελόνα

Ιστορία

Από την αρχαιότητα όταν ο άνθρωπος επιδόθηκε στη ναυτιλία παρατήρησε πως ο Πολικός Αστέρας δεν μετακινούνταν από τη θέση του στον ουράνιο θόλο με συνέπεια να χρησιμοποιεί αυτόν για πυξίδα του. Όταν όμως ο Πολικός δεν ήταν ορατός τότε χρησιμοποιούσε άλλα ουράνια σώματα όπως τον Ήλιο τη Σελήνη κ.λπ. Έτσι η έννοια της πυξίδας ως κατεύθυνση είναι πολύ παλαιά. Παρά ταύτα η καταγωγή της μαγνητικής βελόνας δεν είναι γνωστή. Το 203 π.Χ. όταν ο Αννίβας απέπλευσε από την Ιταλία λέγεται πως ο πλοηγός του έφερε το όνομα "Pelorus". Κανείς όμως δεν είναι σήμερα βέβαιος αν αυτό το όνομα ταυτιζόταν με μαγνητική βελόνα που κατ΄ άλλους υποστηρίζεται πως την έφερε (εισήγαγε) ο Μάρκο Πόλο στην Ιταλία από την Κίνα τον 13ο αιώνα. Αυτό όμως που τουλάχιστον ιστορικά είναι εξακριβωμένο είναι ότι το 1269 ο Petrus Peregrinus περιλαμβάνει στο βιβλίο του "Epistola de Magnete" αναφορά για μαγνητική βελόνα στηριζόμενη σε αξονίσκο και επιπλέουσα εντός δοχείου ύδατος και μάλιστα με γραμμή πίστεως προκειμένου να λαμβάνεται και διόπτευση.
Πάντως η σημερινή εμπιστοσύνη της μαγνητικής βελόνης και κατ΄ επέκταση της μαγνητικής πυξίδας ανάγεται στον Κέλβιν ο οποίος και την τελειοποίησε στη σημερινή της μορφή πριν περίπου ένα αιώνα.
Αλέξανδρος Καραθόδωρος

Βιογραφικά στοιχεία

Ο Αλέξανδρος Καραθόδωρος γεννήθηκε το 1908 στην περιοχή των Τρικάλων. Μεγάλωσε στο περιβάλλον μιας νομαδικής οικογένειας Σαρακατσαναίων που τα καλοκαίρια μετακινούνταν με τα κοπάδια στην περιοχή "Μηλιάκι" Βερμίου. Σε ηλικία 12 ετών (1920), η οικογένειά του εγκαταστάθηκε μόνιμα στο (Σπανό) Λατόμι Πολυκάστρου της περιφερειακής ενότητας Κιλκίς. Αφού τελείωσε τις εγκύκλιες σπουδές του, σπούδασε στη νομική σχολή του Πανεπιστημίου Αθηνών. Εκλέγονταν ανελλιπώς βουλευτής της εκλογικής περιφέρειας Θεσσαλονίκης από το 1946 έως το 1967. Αρχικά εκλέγονταν με το Μεταρρυθμιστικό Κόμμα (του Απόστολου Αλεξανδρή) και στη συνέχεια με το Λαϊκό Κόμμα. Το 1952, συμμετέχοντας στον Ελληνικό Συναγερμό, ανέλαβε υπουργός συγκοινωνιών στην Κυβέρνηση Αλέξανδρου Παπάγου. Μετά το 1954 αποχώρησε από το κόμμα του Αλέξανδρου Παπάγου και ακολούθησε το Σπύρο Μαρκεζίνη στο Κόμμα των Προοδευτικών. Διατέλεσε επίσης υπουργός άνευ χαρτοφυλακίου στην Κυβέρνηση Στέφανου Στεφανόπουλου το 1965. Κατά τη διάρκεια της δικτατορίας των συνταγματαρχών συνελήφθη και τέθηκε σε κατ' οίκον περιορισμό. Πέθανε στην Αθήνα το 1981 και κηδεύτηκε στο Πρώτο Νεκροταφείο, στις 20 Απριλίου. Στο χωριό του, στο Λατόμι Κιλκίς διατηρείται η οικία του που αποτελεί και αξιοθέατο της περιοχής.
Κωνσταντίνος Ράλλης (λόγιος)

Βιογραφικά στοιχεία

Γεννήθηκε στην Σπάρτη. Εκπαιδεύτηκε στο Ελληνικό Γυμνάσιο της Ρώμης και έγινε μέλος των οικείων του Καρδινάλιου Ροδολφίου. «Καλός και συνετώτατος» λέει ο Σοφιανός ότι ήταν.
1315 Μπρονισλάβα

Φυσικά χαρακτηριστικά

Η μέση διάμετρος της Μπρονισλάβας εκτιμάται σε 63,50 χιλιόμετρα. O φασματικός τύπος της είναι άγνωστος, ενώ το γεωμετρικό άλβεδό της είναι 0,0527. Η Μπρονισλάβα περιστρέφεται γύρω από τον εαυτό της ίσως μία φορά κάθε 9 ώρες περίπου.
Κλοπή

Υποκειμενική υπόσταση

Η κλοπή απαιτεί δόλο του δράστη, κλοπή εξ αμελείας δεν υπάρχει. Ο δράστης πρέπει να έχει επιπλέον και σκοπό παράνομης ιδιοποίησης, δόλος μόνο ως προς την αφαίρεση του πράγματος δεν αρκεί. Γι' αυτό και η κλοπή ανήκει στα εγκλήματα "υπερχειλούς υποκειμενικής υπόστασης", επειδή ο νόμος απαιτεί εκτός από το δόλο του δράστη για την τέλεση της περιγραφόμενης πράξης και ένα επιπλέον υποκειμενικό στοιχείο, το σκοπό (εδώ το σκοπό παράνομης ιδιοποίησης), προκειμενου η πράξη να είναι αξιόποινη.
1581 Αμπαντεράδα

Φυσικά χαρακτηριστικά

Η μέση διάμετρος της Αμπαντεράδα εκτιμάται σε 39,28 χιλιόμετρα. O φασματικός τύπος της είναι BCU (κατά Tholen), ενώ το γεωμετρικό άλβεδό της είναι 0,0523. Είναι άγνωστο αν και με ποια περίοδο περιστρέφεται η Αμπαντεράδα γύρω από τον εαυτό της.
Θερμική διαστολή

Διαστολή στα στερεά

Η θερμική διαστολή των στερεών συνεπάγεται τη μεταβολή του όγκου τους. Για αυτό όταν ορίζουμε τα στερεά ως σώματα με σταθερό όγκο χρειάζεται προσοχή, έχουν σταθερό όγκο υπό συγκεκριμένες συνθήκες πίεσης και θερμοκρασίας. Η θερμική διαστολή εμφανίζεται όταν η θερμοκρασία μεταβάλλεται, ενώ ο όγκος του στερεού σταθεροποιείται σε έναν συγκεκριμένο όγκο μόλις σταθεροποιηθεί και η θερμοκρασία του.

Φυσική εξήγηση της θερμικής διαστολής

Διαστολή παρατηρείται σε όλα τα σώματα, στερεά υγρά και αέρια, όταν θερμανθούν. Λόγω της θερμοκρασίας τα σωματίδια (άτομα) επιταχύνονται και απομακρύνονται με συνέπεια να αυξάνεται ο όγκος του σώματος. Το ποσοστό διαστολής του σώματος εξαρτάται από την θερμότητα που του προσφέρεται, το είδος του υλικού και τον όγκο του σώματος.
Τα άτομα έχουν μία μέση απόσταση ισορροπίας μεταξύ τους, η οποία εξαρτάται από την ταλάντωσή τους, η οποία εξαρτάται από τη θερμική ενέργεια. Όταν αυξάνεται η θερμοκρασία, αυξάνεται θερμική ενέργεια του σώματος, δηλαδή αυξάνεται η μέση ενέργεια του κάθε σωματιδίου. Αυτό σημαίνει ότι αυξάνεται το πλάτος της ταλάντωσής τους, άρα αυξάνεται και η μέση απόσταση ισορροπίας μεταξύ των δομικών σωματιδίων του σώματος.
Ειδικότερα, η διαστολή οφείλεται στο γεγονός ότι η καμπύλη του δυναμικού του κρυσταλλικού πλέγματος μέσα σε ένα στερεό σώμα δεν είναι παραβολική. Από φυσικής άποψης, ενώ οι δυνάμεις ανάμεσα στα άτομα ακολουθούν το νόμο του Χουκ κοντά στη θέση ισορροπίας, καθώς προσφέρεται θερμότητα και τα άτομα απομακρύνονται από την αρχική τους θέση, το σύστημα συμπεριφέρεται σαν αναρμονικός ταλαντωτής. Έτσι, η "μέση θέση ισορροπίας" των ατόμων μετατοπίζεται, κάτι που σημαίνει αύξηση στον όγκο ενός σώματος.
Η θερμική διαστολή δεν εμφανίζεται όταν η παραπάνω εξήγηση δεν ισχύει. Τότε λέμε ότι έχουμε ανώμαλη διαστολή και εμφανίζεται συνήθως σε υγρά στις αλλαγές φάσης. Ο λόγος είναι ότι κατά την αλλαγή φάσης αλλάζει η εσωτερική δομή του σώματος και εξαρτάται και από τη μέση απόσταση συμπλεγμάτων, η οποία μειώνεται, εκτός από τη μέση απόσταση των στοιχειωδών σωματιδίων.
Το νερό είναι χαρακτηριστικό παράδειγμα ανώμαλης διαστολής, δηλαδή η πυκνότητά του συνεχίζει να μειώνεται και κάτω από τους 0ᵒC -εκτός από τους 0Co έως τους 4Co που γίνεται συστολή- με αποτέλεσμα το νερό να έχει μεγαλύτερη πυκνότητα από τον πάγο, κι έτσι ο πάγος να επιπλέει π.χ. σε μια λίμνη και να επιτρέπει τη διατήρηση της υδρόβιας ζωής στο υγρό νερό που βρίσκεται από κάτω.
Οι μεταβολές στις διαστάσεις του υλικού μετρώνται μέσω του συντελεστή γραμμικής θερμικής διαστολής α.
Στέφανος Νίκογλου

Βιογραφία

Πατέρας του ήταν ο γιατρός Φίλιππος Νίκογλου, με καταγωγή από τη Στενήμαχο της Ανατολικής Θράκης. Εγκαταστάθηκε στη Θεσσαλονίκη και άσκησε το επάγγελμα του δικηγόρου ως το 1930, οπότε διορίστηκε για πρώτη φορά νομάρχης. Υπηρέτησε με επιτυχία ως νομάρχης στη συμπρωτεύουσα και επίσης ως Γενικός Διοικητής Θράκης.
Το Μάρτιο του 1945 ανέλαβε Νομάρχης Σερρών. Από τις 31 Ιανουαρίου 1946 μέχρι τις 3 Μαΐου 1946 ήταν Νομάρχης Καβάλας. Το 1949 ανέλαβε Νομάρχης Ιωαννίνων.
Κατά το 1952 ο Νίκογλου ήταν Νομάρχης Ροδόπης και επιμελήθηκε το δημοτικό κήπο στις Σάπες, ο οποίος φέρει το όνομά του.
Στις 11 Μαρτίου 1953 ανέλαβε Νομάρχης Ξάνθης και παρέμεινε νομάρχης της πόλης ως τις 22 Ιανουαρίου 1958.
Κηδεύτηκε στο Πρώτο Νεκροταφείο Αθηνών στις 21 Ιουλίου 1986.
Πρωτάθλημα καλαθοσφαίρισης Β΄ εθνικής κατηγορίας ανδρών 1984-1985

Το πρωτάθλημα Β΄ Εθνικής κατηγορίας μπάσκετ ανδρών της σεζόν 1984-85  διεξήχθη σε τέσσερις ομίλους, δύο στο Νότο και δύο στο Βορρά, με συμμετοχή συνολικά 42 ομάδων: 20 στους ομίλους του νότου (2Χ10) και 22 στους ομίλους του βορρά (12+10). Πρωταθλητές, οι οποίοι ανήλθαν στην  Α΄ Εθνική, αναδείχθηκαν στο νότο ο Α.Ο. Νήαρ Ηστ Καισαριανής (Β΄ όμιλος νότου), που επικράτησε στον αγώνα μπαράζ του Ηλυσιακού (πρωταθλητή Α΄ ομίλου νότου) και στο βορρά η  Θύελλα Σερρών (Β΄ όμιλος βορρά), που επικράτησε στον αγώνα μπαράζ της Μ.Ε.Ν.Τ. (πρωταθλήτριας Α΄ ομίλου βορρά).
Γκραν Πρι Αυστρίας 2019 (Φόρμουλα 1)

Αγώνας

Ο αγώνας διεξήχθη την Κυριακή 30 Ιουνίου 2019.
Million Dollar Baby

Πλοκή

Ο Frankie Dunn (Κλιντ Ίστγουντ) είναι ένας έμπειρος προπονητής πυγμαχίας που προπονούσε μερικούς από τους καλύτερους πυγμάχους. Ο μοναδικός αξιόλογος πυγμάχος που του έχει απομείνει, τον εγκαταλείπει. Την ίδια στιγμή, μια σερβιτόρα, η Maggie Fitzgerald (Χίλαρι Σουάνκ) εμφανίζεται στο γυμναστήριο παρά τις δηλώσεις του Frankie, ότι δεν προπονεί κοπέλες.

Βραβεύσεις

Η ταινία κέρδισε 4 βραβεία Όσκαρ, Καλύτερης Ταινίας, Σκηνοθεσίας, Α' Γυναικείας Ερμηνείας (Χίλαρι Σουάνκ) και Όσκαρ Β' Αντρικού Ρόλου (Μόργκαν Φρίμαν). Ήταν επίσης υποψήφια σε άλλες τρεις κατηγορίες. Η ταινία απέσπασε βραβείο καλύτερης σκηνοθεσίας στα DGA Awards, μια υποψηφιότητα καλύτερης ταινίας στα PGA Awards και υποψηφιότητα για καλύτερο διασκευασμένο σενάριο στα WGA Awards, ενώ βραβεύτηκε με Screen Actors Guild Award καλύτερης Α' Γυναικείας Ερμηνείας (Χίλαρι Σουάνκ) και Β' Αντρικής Ερμηνείας (Μόργκαν Φρίμαν). Επίσης, απέσπασε δύο Χρυσές Σφαίρες (Καλύτερης Σκηνοθεσίας και Καλύτερης Γυναικείας Ερμηνείας σε Δραματική Ταινία για τη Χίλαρι Σουάνκ).
Κλαβίχορδο

Το κλαβίχορδο είναι πληκτροφόρο χορδόφωνο μουσικό όργανο που πρωτοεμφανίστηκε περίπου το 15ο αιώνα, ενδεχομένως και νωρίτερα. Ήταν σε χρήση σε ολόκληρη τη δυτική Ευρώπη κατά την περίοδο της Αναγέννησης και στη Γερμανία και τη Σκανδιναβία μέχρι τις αρχές του 19ου αιώνα. Αποτελείται συνήθως από ένα ηχείο ορθογώνιου σχήματος, πάνω στο οποίο τοποθετούνταν χορδές που συνδέονταν με τα πλήκτρα μέσω μεταλλικών εφαπτόμενων γλωσσιδίων. Πιέζοντας τα πλήκτρα, ο οργανοπαίκτης θέτει σε κίνηση τις γλωσσίδες, οι οποίες με τη σειρά τους χτυπούν τις χορδές ώστε να παραχθεί ο ήχος του οργάνου. Τα παλαιότερα κλαβίχορδα διέθεταν «τάστα», δηλ. κάθε ζευγάρι χορδών μπορούσε να χτυπηθεί από περισσότερες από μία γλωσσίδες, παράγοντας διαφορετικές νότες, αλλά μόνο μία νότα κάθε φορά. Κλαβίχορδα χωρίς τάστα, στα οποία κάθε γλωσσίδα μπορούσε να χτυπά τη δική της χορδή, εμφανίζονται στα τέλη του 17ου αιώνα. Ο όρος κλαβίχορδο εμφανίζεται για πρώτη φορά στο Der Minne Regel (1404) του ποιητή Έμπερχαρντ φον Κέρσνε από το Μίντεν.
Ακόμα και τα μεγαλύτερων διαστάσεων κλαβίχορδα ήταν αρκετά αδύναμα για να χρησιμοποιηθούν σε ορχήστρα ή σε μεγάλους χώρους. Παρόλα αυτά, επειδή οι χορδές του οργάνου πάλλονταν όσο τα πλήκτρα παρέμεναν πατημένα, το κλαβίχορδο πρόσφερε στον εκτελεστή τη δυνατότητα να ελέγχει σε μεγάλο βαθμό την ένταση του ήχου, ώστε να αυξομειώνει το δυναμικό εύρος της εκτέλεσης από την περιοχή του πιάνο (piano) μέχρι την περιοχή του φόρτε (forte). Αυτός ήταν και ένας από τους λόγους που το κλαβίχορδο παρέμεινε τόσο αγαπητό όργανο για εξάσκηση μέχρι το 19ο αιώνα.
Κλαβίχορδα συνέχισαν να κατασκευάζονται περίπου μέχρι το 1820, μετά την επινόηση του τετράγωνου πιάνου, ενώ αργότερα, στα τέλη του 1890, ο μουσικός και κατασκευαστής οργάνων Άρνολντ Ντόλμετς συνέβαλε στην αναβίωσή τους. Έκτοτε η κατασκευή και χρήση τους συνεχίζεται μέχρι σήμερα.
Άνα Μπεατρίς Μπαρός

Βιογραφία

Η Μπαρός γεννήθηκε στο Itabira, Minas Gerais της Βραζιλίας και είναι κόρη της Σόνια Μπαρός, νοικοκυράς, και του Ρεινάτο Μπαρός, πολιτικού μηχανικού. Η οικογένεια μετακόμισε στο Ρίο ντε Τζανέιρο, όπου η Μπαρός πέρασε την παιδική της ηλικία. Έχει πορτογαλική, ιταλική, ισπανική και γερμανική καταγωγή και είναι η μικρότερη από τρεις αδερφές: την Patricia, η οποία είναι επίσης μοντέλο, και την Malu (Maria Luisa), η οποία είναι δερματολόγος.

Δεκαετία του 1990

Σε ηλικία 13 ετών, η Μπαρός και η μεγαλύτερη αδερφή της, Πατρίσια, έκαναν διακοπές στο Ρίο ντε Τζανέιρο όταν τις είδε ένας εκπρόσωπος της εταιρείας μοντέλων Elite Model Management. Η Μπαρός ενθαρρύνθηκε από το γραφείο μοντέλων Rio Elite να συμμετάσχει στον διαγωνισμό ομορφιάς Elite Model Look 1996, όπου κατέλαβε την δεύτερη θέση μετά την Diana Kovalchuk. Στην συνέχεια, η Μπαρός διαγωνίστηκε στον διεθνή διαγωνισμό ομορφιάς Elite Model Look και κατέλαβε την δεύτερη θέση σε παγκόσμιο επίπεδο. Το Elite έστειλε τον φάκελό της και μερικές φωτογραφίες της στην εταιρεία εσωρούχων GUESS?, μέσω της οποίας συμμετείχε στην εκστρατεία Millennium GUESS? μαζί με την επίσης Βραζιλιάνα μοντέλο Alessandra Ambrosio.

Προσωπική ζωή

Η Μπαρός παντρεύτηκε τον Ελληνο-Αιγύπτιο εκατομμυριούχο Karim El Chiaty στην Μύκονο στις 8 Ιουλίου 2016. Μεταξύ των καλεσμένων ήταν οι Alessandra Ambrossio, Adriana Lima, Isabeli Fontana και Fernanda Motta. Τον Δεκέμβριο του 2017, γέννησε το πρώτο της παιδί που είναι αγόρι.
Ερρίκος Α΄ ο Ορνιθοθήρας

Πρώτος βασιλιάς της Γερμανίας

Το 918 πεθαίνει ο Κορράδος Α΄ βασιλιάς των Ανατολικών Φράγκων και δούκας της Φραγκονίας ορίζοντας ως διάδοχο του τον Ερρίκο. Τα δύο ενωμένα δουκάτα της Σαξονίας και της Φρανκονίας του έδωσαν τον τίτλο του βασιλιά. Ο αρχιεπίσκοπος του Μάιντς του πρότεινε να τον χρίσει, αλλά ο ίδιος αρνήθηκε να τον χρίσει εκπρόσωπος της εκκλησίας λέγοντας ότι είναι βασιλιάς όχι μόνο της εκκλησίας αλλά όλων των ανθρώπων. Αρχικά όλοι οι δούκες υποτάχθηκαν εκτός από τον Αρνούλφο της Βαυαρίας που αναγκάστηκε να το κάνει μετά την ήττα του το 921.
Στις 7 Νοεμβρίου του 921 ο Ερρίκος και ο Κάρολος Γ΄ της Γαλλίας σύναψαν συνθήκη αλλά με την έναρξη του εμφυλίου πολέμου στην Γαλλία ο Ερρίκος προσπάθησε να αποσπάσει την Λωρραίνη από το δυτικό βασίλειο, διέσχισε (923) τον Ρήνο καταλαμβάνοντας το μεγαλύτερο μέρος της χώρας που την είχε στην κατοχή του ως το 924. Ο Ερρίκος επέτρεψε το βασίλειο του να γίνει ομοσπονδία ενωμένων δουκάτων στα οποία ο δούκας θα μπορεί να έχει εσωτερική εξουσία σε αντίθεση με τον Καρλομάγνο που τα είχε πλήρως υποταγμένα. Το 925 ο Γκίζελμπερτ της Λωρραίνης εξεγέρθηκε ξανά, ο Ερρίκος επιτέθηκε και έγινε κάτοχος του μεγαλύτερου τμήματος της περιοχής αλλά επέτρεψε στον Γκίζελμπερτ να παραμείνει υποταγμένος δούκας αφού του έδωσε σύζυγο την κόρη του Γερβέργα (928).

Ιδρυτής του Γερμανικού κράτους

Ο Ερρίκος ήταν ένας ικανός στρατιωτικός ηγέτης, το 921 οι Ούγγροι επιτέθηκαν στην Γερμανία και την Ιταλία ο Ερρίκος αναγκάστηκε να τους πληρώσει φόρο προκειμένου να εξασφαλίσει 10ετή περίοδο ειρήνης που θα του επέτρεπε να κτίσει φρούρια και να οργανώσει το ιππικό του. Κατά την διάρκεια της δεκαετούς περιόδου ανακωχής κατάφερε να υποτάξει όλες τις βόρειες Σλαβικές φυλές, το 928 κυρίευσε το Βραδεμβούργο και το 929 με την βοήθεια του δούκα της Βοημίας Άρνουλφ εισέβαλε στην Βοημία και δέχθηκε την υποταγή του Βενκεσλάου. Το 933 με την λήξη της δεκαετούς ειρήνης αρνήθηκε να πληρώσει τον ετήσιο φόρο στους Μαγυάρους με αποτέλεσμα να αρχίσουν ξανά επιδρομές, συγκέντρωσε μεγάλο στρατό από όλες τις Γερμανικές φυλές τελικά τους νίκησε στην μάχη του Ριάντ (933) σταματώντας οριστικά την επέλαση τους νοτιότερα. Καταφέρνει να επεκτείνει την χώρα του βόρεια υποτάσσοντας ακόμα και τους Δανούς, κατάφερε να ενώσει σε ένα κράτος όλες τις Γερμανικές φυλές θεωρείται ο ιδρυτής του Γερμανικού κράτους και της σύγχρονης Αγίας Ρωμαϊκής Αυτοκρατορίας.
Πέθανε από εγκεφαλικό επεισόδιο στις 2 Ιουλίου 936. Ο μεγαλύτερος γιος του Όθων έγινε αυτοκράτορας.
Live in Texas: Dead Armadillos

Τραγούδια

1. Back Street Love - 6:55

2. Hold On - 5:29

3. Midnight Flyer - 7:33

4. You Are The Music...We're Just The Band - 6:01

5. Black Cloud - 9:05

6. Way Back to the Bone - 6:58

Τα μέλη των Trapeze

Το Live in Texas: Dead Armadillos ηχογραφήθηκε από τους εξής μουσικούς:
Μελ Γκάλεϊ - κιθάρα, δεύτερα φωνητικά
Πιτ Γκόλμπι - φωνητικά, κιθάρα
Πητ Ράιτ - μπάσο
Στηβ Μπρέι - τύμπανα, δεύτερα φωνητικά
Δημήτρης Σιόβας

Συλλογική καριέρα

Ο Δημήτρης Σιόβας ξεκίνησε από την ομάδα νέων της Ξάνθης την περίοδο 2006-07, αλλά δεν πήρε χρόνο συμμετοχής, παρά το γεγονός ότι την ίδια περίοδο ήταν μέλος της εθνικής Νέων. Τον Ιούνιο του 2008 εντάχθηκε στο δυναμικό του Πανιώνιου, με τον οποίο έκανε ντεμπούτο στην Α΄ Εθνική στις 3 Ιανουαρίου 2009 σε ηλικία 20 ετών και 4 μηνών στον αγώνα Ξάνθη-Πανιώνιος (0-0).
Το β΄ μισό της περιόδου 2008-09 δόθηκε δανεικός στον Ιωνικό Νίκαιας στη Β΄ Εθνική για να αποκτήσει αγωνιστική εμπειρία και τον Ιούνιο 2009 επανήλθε στον Πανιώνιο.
Το καλοκαίρι του 2012 κι ενώ στον Πανιώνιο είχε καθιερωθεί πλέον ως βασικό και αναντικατάστατο στέλεχος της ενδεκάδας, το ενδιαφέρον απόκτησής του από τον Ολυμπιακό μετουσιώθηκε σε πράξη και την περίοδο 2012-13 υπέγραψε στην ομάδα του Πειραιά.
Το Δεκέμβριο του 2016 παραχωρήθηκε ως δανεικός στην ισπανική Λεγανές για έξι μήνες, πραγματοποιώντας 16 συμμετοχές και ένα τέρμα, με αποτέλεσμα με την ολοκλήρωση του δανεισμού του ο ισπανικός σύλλογος να προχωρήσει, έναντι 3 εκατομμυρίων ευρώ, στην απόκτηση των δικαιωμάτων του, υπογράφοντας τετραετές συμβόλαιο συνεργασίας με ετήσιες απολαβές ενός εκατομμυρίου ευρώ.

Εθνική Ελλάδας

Ο Δημήτρης Σιόβας έχει αγωνιστεί σε όλες τις εθνικές ομάδες. Ξεκίνησε από την εθνική Νέων την περίοδο 2006-07, ήταν μέλος της ομάδας που αγωνίστηκε στην τελική φάση κι έφτασε ως τον τελικό του ευρωπαϊκού πρωταθλήματος Νέων το 2007, όπου ηττήθηκε από την Ισπανία με 0-1.
Το 2008 έγινε μέλος της εθνικής Ελπίδων. Αγωνίστηκε για πρώτη φορά σε δύο φιλικούς αγώνες στις 11 Οκτωβρίου με τη Βουλγαρία και στις 19 Νοεμβρίου με την Ελβετία, στους οποίους πέρασε ως αλλαγή και στη συνέχεια καθιερώθηκε στη βασική ενδεκάδα από τον τότε προπονητή της ομάδας Νίκο Νιόπλια, στο κέντρο της άμυνας. Αγωνίστηκε σε όλους τους αγώνες για τα προκριματικά του ευρωπαϊκού πρωταθλήματος Ελπίδων του 2011 και από τις 17 Νοεμβρίου 2009, ήταν ο αρχηγός της ομάδας. Στον τελευταίο αγώνα της προκριματικής φάσης στις 4 Σεπτεμβρίου 2010 στα Σκόπια πέτυχε το πρώτο του τέρμα στο νικηφόρο 2-1, που σήμανε την πρόκριση στην επόμενη φάση.
Τον Αύγουστο του 2012 ο Δημήτρης Σιόβας κλήθηκε από τον Φερνάντο Σάντος στην εθνική Ανδρών και πραγματοποίησε το ντεμπούτο του στον εκτός έδρας φιλικό αγώνα με αντίπαλο τη Νορβηγία.
Το Νοέμβριο του 2018, μετά από περίπου διόμιση χρόνια απουσίας, κλήθηκε ξανά στην Εθνική ανδρών από τον Άγγελο Αναστασιάδη για τις αναμετρήσεις κόντρα σε Φινλανδία και Εσθονία στα πλαίσια του UEFA Nations League. Στον εντός έδρας αγώνα με την Φινλανδία που διεξήχθη στις 15 Νοεμβρίου του 2018 στο ΟΑΚΑ και έληξε 1-0, αντικατέστησε τον Κώστα Μανωλά που έγινε αναγκαστική αλλαγή λόγω τραυματισμού.
Γιόχαν Βίλχελμ φον Φύρστενμπεργκ

Βιογραφία

Ο Σιγισμόνδος Β΄ της Πολωνίας, Βασιλέας της Πολωνίας και Μέγας Δούκας της Λιθουανίας, είχε συνείδηση των επεκτατικών βλέψεων της Ρωσίας. Η επέκτασή της στην Λιβονία θα σήμαινε όχι μόνον την ενίσχυση ενός πολιτικού αντιπάλου, αλλά και την απώλεια επικερδών εμπορικών οδών. Ως αποτέλεσμα, ο Σιγισμόνδος υποστήριξε τον ξάδερφό του, Αρχιεπίσκοπο της Ρίγας, Γουλιέλμος του Βρανδεμβούργου-Άνσμπαχ, ενάντια στον Γιόχαν Βίλχελμ φον Φύρστενμπεργκ, landmeister του Τάγματος της Λιβονίας. Ο Σιγισμόνδος ήλπιζε πως η Λιβονία, καθώς και το Δουκάτο της Πρωσίας, θα καθίσταντο βασσάλοι της Πολωνίας-Λιθουανίας. Καθώς δεν διέθετε ισχυρούς συμμάχους εντός της Λιβονίας, ο Αρχιεπίσκοπος εξαρτώταν σε μεγάλο βαθμό από εξωτερικούς υποστηρικτές. Μεταξύ των λιγοστών συμμάχων του εντός της Λιβονίας, περιλαμβανόταν ο landmarschall Γιάσπερ φον Μύνστερ, μαζί με τον οποίο σχεδίασε, τον Απρίλιο του 1556, επίθεση εναντίον των αντιπάλων του, η οποία προέβλεπε την στρατιωτική υποστήριξη του Σιγισμόνδου Β΄ και του Αλβέρτου. Ωστόσο, ο Σιγισμόνδος δίστασε, καθώς η συμμετοχή του πιθανώς να άφηνε το Βοϊβοδάτο του Κιέβου εκτεθειμένο σε ενδεχόμενη ρωσική επίθεση. Όταν ο Φον Φύρστενμπεργκ έλαβε γνώση του συγκεκριμένου σχεδίου, οδήγησε τα στρατεύματά του εντός των εδαφών της Αρχιεπισκοπής της Ρίγας και κατέλαβε τα φρούρια του Κόκενχουζεν και του Ρόνεμπουργκ τον Ιούνιο του 1556. Ο Γιάσπερ φον Μύνστερ τράπηκε σε φυγή προς την Λιθουανία, ωστόσο ο Αρχιεπίσκοπος και ο πρωτοσύγκελλός του συνελήφθησαν ως αιχμάλωτοι και φυλακίστηκαν στο Άντσελ και το Τράιντεν.
Το 1557, ο Γιόχαν Βίλχελμ φον Φύρστενμπεργκ ήταν εκ των πρωταγωνιστών της Συνθήκης του Πάσβαλυς. Η συγκεκριμένη συνθήκη εκλήφθηκε από τον Τσάρο Ιβάν Δ΄ της Ρωσίας ως casus belli, το οποίο είχε ως συνέπεια το ξέσπασμα του Πολέμου της Λιβονίας. Ο Τσάρος της Ρωσίας, ο οποίος είχε μόλις θέσει ένα τέρμα στον Ρωσικό-Σουηδικό Πόλεμο του 1554-1557 μέσω της Συνθήκης του Νόβγκοροντ του 1557, εισέβαλε στην Λιβονία και προκάλεσε, ως αποτέλεσμα, την έναρξη του Πολέμου της Λιβονίας(1558-1583).
Συνελήφθη ως αιχμάλωτος, το 1560, από τον Ρώσο πρίγκιπα Αντρέι Κούρμπσκι στην διάρκεια του Πολέμου της Λιβονίας και, πιο συγκεκριμένα, κατά την κατάληψη της πόλεως του Φέλλιν, όπου ο Γιόχαν Βίλχελμ φον Φύρστενμπεργκ είχε αποσυρθεί ως κυβερνήτης της πόλεως. Στην συνέχεια, φυλακίστηκε στην Ρωσία, όπου και τέθηκε υπό κατ'οίκον περιορισμό στο Γιαροσλάβλ. Οι διπλωματικές προσπάθειες των Τευτόνων Ιπποτών για την αποφυλάκισή του αποδείχθηκαν μάταιες. Αντιθέτως, ο Ιβάν ο Τρομερός πρότεινε στον Φύρστενμπεργκ την παραχώρηση ενός εκκοσμικευμένου δουκάτου, πρόταση την οποία ο Φύρστενμπεργκ απέρριψε. Ύστατο μήνυμα του Φύρστενμπεργκ ήταν η ευγνωμοσύνη του προς το Τευτονικό Τάγμα, στις 2 Ιανουαρίου 1568, για τις προσπάθειες που το τελευταίο κατέβαλε για την απελευθέρωσή του. Πιθανολογείται πως απεβίωσε λίγο καιρό αργότερα.
Φρανθίσκο Αγιάλα

Βιογραφία

Γεννήθηκε στη Γρανάδα και το πρώτο του μυθιστόρημα με τίτλο Tragicomedia de un hombre sin espíritu, εκδόθηκε όταν ο ίδιος ήταν 19 ετών. Όταν ξέσπασε ο εμφύλιος πόλεμος ο Αγιάλα βρισκόταν στο εξωτερικό. Επέστρεψε στην Ισπανία για σύντομο χρονικό διάστημα και έπειτα υπηρέτησε ως γραμματέας της Ισπανικής Δημοκρατίας στην Πράγα. Μετά το τέλος του εμφυλίου πολέμου έζησε εξόριστος στην Αργεντινή από το 1939 ως το 1950. Κατά την εκεί παραμονή του δίδαξε κοινωνιολογία και εξέδωσε φανταστικά και επιστημονικά έργα, όπως το τρίτομο Tratado de la sociología (1947). Έζησε επίσης για βραχύβιο χρονικό διάστημα στη Βραζιλία και μετά το 1950 στο Πουέρτο Ρίκο, όπου δίδαξε στο πανεπιστήμιο του νησιού. Δίαξε επίσης σε πανεπιστήμια στις ΗΠΑ, μεταξύ των οποίων σε εκείνα του Πρίνστον της Νέας Υόρκης και του Μπρούκλιν. Το 1956 επισκέφθηκε την Ισπανία όμως δεν επέστρεψε εκεί για να ζήσει ως το 1980. Συνέχισε να γράφει δοκίμια και άλλα έργα, που έχουν να κάνουν με την εξουσία και με την κατάχρηση εξουσίας, ως τα βαθιά γεράματά του. Γενικά, δεν έγραψε για τον εμφύλιο πόλεμο, αλλά τον εξετάζει σε διαφορετικές περιόδους της Ιστορίας. Το 2005 δημοσιεύτηκαν τα απομνημονεύματά του, με τον τίτλο Recuerdos y olvidos. Ο Αγιάλα πέθανε στη Μαδρίτη σε ηλικία 103 ετών, το Νοέμβριο του 2009.